用常甫元韵寄彭澤曾移忠
作者：孔平仲
朝代：宋

paragraphs: 清秋古邑氣象開，健令曳組從南來。
淵明已往狄公死，繼有賢者荒山隈。
九江安流息駭浪，百里和氣迎新雷。
積年逋事一朝决，落筆翩翩何快哉。
幽潜曲折皆照見，正以寶鑑懸高臺。
古稱豈弟民父母，君視百姓猶嬰孩。
近來俗吏狃文法，往往習尚以利回。
惟君用心知自性，造次所發皆矜哀。
政成訟簡當暇日，間或吟詩持酒盃。
言辭泠泠韵不俗，識子眉宇無纖埃。
長篇示我已踰月，詩債甚久煩君催。
我如荒田廢耕墾，嘉穀不植歲且災。
爲君遊頑揠枯槁，滿把所收惟草萊。
金山萬丈絕梯級，手聚沙礫空成堆。
龍鱗難攀徒自苦，狗尾强續良可咍。
想君風采方引領，忽見泝浪停高桅。
迎門倒履喜如沃，相與一笑傾新醅。
曹亭孤峙眺回遠，杖策共尋幽磴苔。
諸峰積雪倚天白，此處酬唱須清才。
老雞爪嘴未易犯，斂翅避子甘低徊。